Zer 51 AKKDC08 - Masaba ko: «Fɔɲɔ min be halakili kɛ, - Bible Search\nZer 50 Zer 52\n«Fɔɲɔ min be halakili kɛ,\nne bena o le wili Babilɔni dugu\nni Babilɔni jamana mɔgɔw kama.\n2Ne bena lonan dɔw ci Babilɔni kama\nk'a kɔnɔ mɔgɔw yɛrɛkɛ\ni ko fɔɲɔ be sumanɲaga ta k'a yɛrɛkɛ cogo min na.\nU bena jamana nin lakolonya.\nA ka bɔnɛ loon na,\nu bena bɔ a kama faan bɛɛ la.»\n3Kalatigi minw b'u ka kalaw labɛnna,\naw kana olu to.\nMinw be wanso n'u ka nigɛkunbɛnnanw ye,\nAw kana u ka kɛlɛden kanbelenw to,\naw k'u ka kɛlɛdenw bɛɛ faga.\n4Mɔgɔ halakininw bena lala Babilɔni jamana kɔnɔ,\nmɔgɔ sɔgɔsɔgɔninw bena benben Babilɔni bɔlɔnw na.\n5Bari, u ka jamanadenw ye kojugu caaman kɛ\nka Isirayɛli ka Ala hakɛ ta.\nNga Masaba, Setigi, Isirayɛli ka Ala ma Isirayɛli ni Zuda mara mɔgɔw bila.\n6Aw ye boli ka bɔ Babilɔni dugu kɔnɔ!\nBɛɛ k'a yɛrɛ ɲini!\nN'o tɛ, aw bena sa n'u ye\nu ka kojugu juru saratuma na.\nMasaba ka mɔnɛ bɔwaati sera,\na bena u sara ka kɛɲɛ n'u ka kɛwaliw ye.\n7- Babilɔni tun be Masaba bolo\ni ko dɔrɔfiyɛ sanulaman.\nMin ye dugukolo bɛɛ ɲanamini.\nSiyaw y'a ka dɔrɔ min,\nfɔɔ u be ɲini ka fatɔya.\n8Babilɔni barila ka ben ka cɛn.\nAw ka kasi a kosɔn!\nAw ka fura ɲini k'a jolidaw furakɛ,\nn'a sɔrɔ a bena kɛnɛya.\n9- An ye Babilɔni furakɛ,\nnga a ma kɛnɛya.\nAn ka bɔ Babilɔni kɔnɔ,\nan kelen kelen bɛɛ ka taga an ka jamana la.\nA ka jalakiko boɲana fɔɔ ka se sankolo la,\nfɔɔ sankabaw ma.\n10Masaba y'an ka tilenninya yira.\nAw ye na, an ka taga Masaba an ka Ala\nka kɛwali fɔ *Siyɔn.\n11Aw ye biɲɛw daa diya,\nka forokow fa!\nMasaba ye mɛdiw ka masacɛw dusu wili.\nBari a b'a fɛ ka Babilɔni halaki le.\nO le ye Masaba ka mɔnɛbɔ ye,\na b'a mɔnɛ bɔ a batoso kosɔn.\n12Aw ye taamasiɲɛ wili Babilɔni laminikogo ciko kama!\nAw ka kɔlɔsilikɛlaw sigi,\naw ye dɔ fara aw ka kɔlɔsilikɛlaw kan,\naw ye kɛlɛden dɔw dogo aw juguw ɲa!\nMasaba ye ŋaniya ta Babilɔnikaw kama.\nA ye min fɔ, a bena o kɛ.\n13- E min siginin be jiba daa la,\nnafolo ka ca e min fɛ.\nTiɲɛ na, i ka koo ser'a daan ma.\n14Masaba, Setigi y'a fɔ k'a gwɛlɛya ko:\n«Ne bena i fa mɔgɔw la i ko tɔɔn.\nU bena kɛlɛ pɛrɛnkan kɛ i kama.»\n15Masaba ye dugukolo dan a ka sebagaya barika la.\nA ye diɲɛ dan n'a ka lɔnniya ye,\na ye sankolo yɛrɛkɛ a ka hakilitigiya fɛ.\n16N'a kumana, jibabaw be wuruwuru sankolo la.\nA be sankaba wili kabini diɲɛ daan na.\nA b'a kɛ saan be manamana,\nsanji be na.\nA be fɔɲɔ sama ka bɔ a marayɔrɔw la.\n17Mɔgɔ bɛɛ kɛra kolɔnbali ye,\njolalagabagaw bɛɛ be maloyara u ka joow kosɔn.\nBari u ka joow ye galonfɛnw ye,\nnii t'u la.\n18Fɛɛn fufafuw lo, baara lo kuun te min na.\nN'u kitiwaati sera, u bena tunu.\n19Nga Yakuba ka Ala te ten,\nbari, ale lo ye fɛɛn bɛɛ dan.\nIsirayɛlidenw y'a ta ye.\nAle tɔgɔ le ko Masaba, Setigi.\nBabilɔni ka koo laban\n20«E kɛra nigɛbere ye ne fɛ,\ne kɛra kɛlɛkɛminan ye ne fɛ.\nNe y'ele kɛ ka siyaw gosi,\nne y'ele kɛ ka jamanaw halaki.\n21Ne y'ele kɛ ka soo n'a tigi halaki,\nne y'ele kɛ ka wotoro n'a tigi halaki.\n22Ne y'ele kɛ ka cɛɛw ni musow halaki,\nne y'ele kɛ ka mɔgɔkɔrɔbaw ni denmisɛnw halaki,\nne y'ele kɛ ka kanbelenw ni sunguruw halaki.\n23Ne y'ele kɛ ka begɛndɛndɛbagaw n'u ka begɛnw halaki,\nne y'e lekɛ ka sɛnɛkɛlaw n'u ka misiw halaki,\nne y'ele kɛ ka jamana ɲamɔgɔw ni marakuntigiw halaki.\n24«Babilɔni dugu ni Babilɔni jamana mɔgɔw bɛɛ ye kojugu minw bɛɛ kɛ *Siyɔn, ne bena o juru sara u la, aw yɛrɛ ɲakɔrɔ.» Masaba le ko ten.\n25«A be ne ni e le cɛ, Babilɔni,\ne min be i ko cɛnnikɛkulu!\nEle min tun be dugukolo bɛɛ cɛnna.\nNe be n bolo wili i kama.\nNe b'i porokoto ka bɔ faraw kan,\nka tasuma mana i kan.\n26Mɔgɔ tena solɔkabakuru ɲanaman sɔrɔ i kɔnɔ,\nsoo juu sigita fana tena sɔrɔ i kɔnɔ,\ne bena kɛ dusukasiyɔrɔ ye tuma bɛɛ.\nNe Masaba le ko ten.»\n27Aw ye taamasiɲɛ wili jamana kɔnɔ!\nAw ye buru fiyɛ siyaw cɛma!\nKa siyaw kafo a kama.\nKa jamana nunu mɔgɔw wele a kama:\nArara, ni Minni, ani Asikenazi.\nAw ye kɛlɛɲamɔgɔw labɛn a kama.\nSoow ka caya i ko tɔɔn,\nka ta'a kama.\n28Aw ye siyaw labɛn a kɛlɛ kama.\nAw ye mɛdiw ka masacɛw labɛn,\nn'u ka lasigidenw,\nn'u ka dakɔrɔsigiw bɛɛ,\nani u be jamana minw bɛɛ mara.\n29Dugukolo be yɛrɛyɛrɛla,\na be yuguyugura.\nBari, Masaba ye min latigɛ Babilɔni kama,\no le be kɛra.\nA bena Babilɔni jamana lakolonya,\nmɔgɔ tena kɛ yen tugu.\n30Babilɔni kɛlɛdenw ye kɛlɛ dabila,\nu tora yɔrɔ barikamanw na.\nU ka fanga nagasira,\nu kɛra musow ye.\nTasuma donna u ka sigiyɔrɔw la,\ndugu dondaw sɔgɔnanw karikarila.\n31Bolibagaw be boli ka taga ɲɔgɔn kunbɛn,\ncidenw be boli ka taga ɲɔgɔn kunbɛn,\nwaasa k'a fɔ Babilɔni masacɛ ye\nko u y'a ka dugu minɛ faan bɛɛ,\n32ko tɛmɛsiraw minɛna,\nu ye kɔsenw jɛni,\nkɛlɛdenw jaa tigɛra.\n33Masaba, Setigi, Isirayɛli ka Ala ko:\n«Babilɔni dugu kɛra i ko sumangosikɛnɛ,\nA tora dɔɔni, suman tigɛwaati tun bena se a fɛ,\nMasaba b'a ka jama mɔnɛ bɔ\n(Zeruzalɛmu be kumana)\n34«Babilɔni masacɛ Nabukodonozɔri ye ne dumu,\na ye ne cɛn,\na ye ne kɛ i ko minan lakolon.\nA ye ne kunu i ko sogojugu,\na ye ne ka fɛɛn dimanw kɛ k'a yɛrɛ kɔnɔ fa\nka tila ka ne fɔɔnɔ.\n35Ne ye sɛgɛn ni tɔɔrɔ min sɔrɔ,\no sara ka bɔ Babilɔni la.»\n*Siyɔn ko ten.\n«Ne joli min bɔnna,\no kunko ka se Babilɔnikaw ma.»\nZeruzalɛmu ko ten.\n36O kama, Masaba ko:\n«Ayiwa, ne bena aw ka koo ta n bolo,\nne bena aw mɔnɛ bɔ.\nNe ben'a ka baji ja,\nk'a ka jii bɔyɔrɔ ja.\n37Babilɔni bena kɛ kabakuruton ye,\nni kabayɔrɔ ye.\n38Babilɔnikaw bɛɛ be ŋunanna i ko jaraw,\nu be sɔngɔra i ko kongosogow.\n39Ni kɔngɔ gwanna u la kosɔbɛ,\nn be dumuniba labɛn u ye.\nNe ben'a kɛ u be fa fɔɔ u ɲaa be minimini,\nka sinɔgɔ u tena wili min kɔ tugu.\n40N bena taga n'u ye begɛnw fagayɔrɔ la\ni ko sagadenw,\nni sagajigi ni bakɔrɔninw.»\nBabilɔni koo hami\n41A kɛra cogo di Babilɔni dugu minɛna?\nAle min ye diɲɛ bɛɛ ka dawula ye,\na kɛra di u sera a kɔrɔ?\nA kɛra cogo di Babilɔni kɛra dusukasiyɔrɔ ye\n42Kɔgɔji ye Babilɔni jamana datugu,\no jii nin tagara Babilɔni minɛ ni mankanba ye.\n43A ka duguw yɛlɛmana ka kɛ dusukasiyɔrɔw ye,\nyɔrɔ janin, mɔgɔ te jamana min la,\nmɔgɔ fana te tɛmɛ yen tugu.\n«Joo min be Babilɔni n'a tɔgɔ ko Bɛli,\nne bena wili a kama.\nA ye fɛɛn min kunu,\nne ben'a kɛ a b'o fɔɔnɔ.\nSiyaw tena to ka taga fa a fɛ yen tugu.\nBabilɔni laminikogo bena ben.\n45Ne ka mɔgɔw, aw ye bɔ a kɔnɔ!\nBɛɛ k'a yɛrɛ ɲini,\nwaasa ka kisi ne Masaba ka dimiba ma.\n46«Mankan min kɛra ka yaala jamana kɔnɔ, aw jigi kana tigɛ, aw kana siran o kosɔn. Bari, saan nin kɔnɔ, mankan dɔ bena wili, saan wɛrɛ, mankan wɛrɛ. Juguya bena barika sɔrɔ. Cɛfari dɔ bena cɛfari wɛrɛ gwɛn ka bɔ fanga la.\n47O kama, loon dɔ be na,\nne bena wili Babilɔni joow kama.\nA ka mara bɛɛ bena maloya,\na ka mɔgɔw suuw bɛɛ bena lala dugu kɔnɔ.\n48- O tuma na, mankanba bena bɔ\nsankolo ni dugukolo la,\nn'u kɔnɔnafɛnw bɛɛ fɛ,\nBari, a halakibagaw be nana a kama\nka bɔ kɔgɔdugu ɲafan fɛ.»\nMasaba le ko ten.\n(Kira be kumana)\n49- «Diɲɛ faan bɛɛ mɔgɔw fagara\nBabilɔni kosɔn cogo min na,\nBabilɔnikaw ka kan ka faga ten\nIsirayɛli ka mɔgɔ faganinw kosɔn.\n50Aw minw kisira murujan ma,\naw ye sira minɛ,\naw kana kɔnɔni kɛ!\nK'aw to yɔrɔjan,\naw k'aw hakili to Masaba la,\nZeruzalɛmu koo ka to aw kɔnɔ.»\n(Ala ka jama be kumana)\n51«An y'u ka nɛnili mɛn tuma min na,\no kɛra maloya ye an ma.\nAn tun ye lonanw dontɔ ye yɔrɔ saniyaninw la\nMasaba ka soo kɔnɔ tuma min na,\no kɛra maloya ye.»\n(Masaba be kumana)\n52Masaba ko: «Loonw be na, ne bena wili a ka joow kama, mɔgɔ mandimininw bena ŋunan jamana yɔrɔ bɛɛ la. 53Hali ni Babilɔni kɔrɔtara fɔɔ ka se sankolo ma, k'a kɛ mɔgɔ te se ka don a ka yɔrɔ barikaman kɔnɔ yen, ne bena halakilikɛlaw bil'a kama.» Masaba le ko ten.\n54Kulekan be bɔra Babilɔni,\ncɛnniba mankan be bɔra Babilɔni jamana kɔnɔ.\n55Bari, Masaba be Babilɔni halakira\nk'a ka mankanba bɛɛ ban.\nO mankan tun be i ko jiba woyokan.\n56Halakilikɛla dɔ nana Babilɔni kama.\nU ka cɛfariw minɛna,\nu ka kalaw karila.\nBari Masaba ye Ala ye min be bɛɛ sara\nka kɛɲɛ n'u ka kɛwaliw ye.\n57«Ne bena minnifɛn di dugu nin ɲamɔgɔw ma u k'a min ka ɲanamini, an'a ka lɔnnikɛlaw, ni jamana lasigidenw, ni marakuntigiw n'u ka cɛfariw. U bena sinɔgɔ, u tena kunun ka bɔ sinɔgɔ min la tugu.» Masacɛ min tɔgɔ ko Masaba, Setigi le ko ten.\n58Masaba, Setigi ko:\n«Babilɔni laminikogoba nin bena ci pepewu,\ntasuma bena dugu donda konbabaw jɛni.\nSiyaw sigɛnna gwansan,\nu ye baara kɛ tasuma le ye!»\nBabilɔni ciko taamasiɲɛ\n59Kira Zeremi tun ye cii nin fɔ masacɛ ka kɛlɛdenw kuntigi Seraya ye tuma min na a tun be tagara Babilɔni ni Zuda masacɛ Sedesiyasi ye a ka masaya saan naaninan na. Seraya tun ye Maseya deen Neriya dencɛ ye. 60Bɔnɛ min bɛɛ tun bena se Babilɔni ma, Zeremi y'o bɛɛ sɛbɛn sɛbɛ dɔ kɔnɔ, koo min bɛɛ sɛbɛnna ka tɛmɛ Babilɔni kosɔn kama. 61A y'a fɔ Seraya ye ko: «N'i sera Babilɔni, i ka banba ka kuma nunu bɛɛ kalan. 62E k'a fɔ ko: ‹Masaba, e le tun y'a fɔ yan yɔrɔ nin kosɔn, ko i ben'a halaki, mɔgɔw ni begɛnw si tena to yen. Ko yɔrɔ nin bena kɛ dusukasiyɔrɔ ye tuma bɛɛ.› 63- N'i ye sɛbɛ nin kalan ka ban, i be kabakuru siri a la, ka ta'a fili Efarati baji la. 64O kɔ, i k'a fɔ ko: ‹Babilɔni bena jigi jukɔrɔ ten. A tena wili tugu abada k'o sababu kɛ bɔnɛ ye, ne ben'o min lase a ma. U bena sigɛn.› »\nO ye Zeremi ka kuma daan ye.


Sam 2nan 23 AKKDC08 - Dawuda ka kuma laban filɛ nin ye: - Bible Search\nSam 2nan 22 Sam 2nan 24\nSam 2nan 23\nDawuda ka kuma laban\n1Dawuda ka kuma laban filɛ nin ye:\n«Zese dencɛ Dawuda ka kuma,\nmɔgɔ min kɛra mɔgɔbaba ye,\nale ka kuma lo,\nYakuba ka Ala ka mɔgɔ wolomanin,\nIsirayɛlidenw be min la dɔnkili la ni nisɔndiya ye.\n2Masaba ka Nii b'a ta fɔ ne barika la,\na ka kuma be ne daa la.\n3Isirayɛli ka Ala kumana,\nIsirayɛli dogokabakuru y'a fɔ ne ye ko:\n‹Mɔgɔ min b'a ka kuntigiya kɛ ni tilenninya ye,\nmɔgɔ min b'a ka kuntigiya kɛ ni Alaɲasiran ye,\n4o tigi be i ko dugugwɛdafɛ kɛnɛ,\nsankaba te yen sɔgɔmada min na.\nSanji bennin kɔ, tile be bɔ k'a kɛ biin be falen.›\n5Ne ka soo te ten Ala ɲakɔrɔ wa?\nBari, a ye layidu cɛnbali ta ne ye.\nA fɛɛn bɛɛ labɛnnin lo,\nn'a be boloɲuman kan.\nA bena ne kisi koo bɛɛ la,\na bena n diyanako bɛɛ see di n ma.\n6Nga mɔgɔjuguw bɛɛ be i ko ŋɔni,\nu be min fili.\nU t'u ta n'u bolo ye.\n7Ni mɔgɔ min b'a fɛ ka maga u la,\no tigi be nigɛ le ta,\nU b'u jɛni o yɔrɔ kelen na.»\nDawuda ka cɛfariw\n(Lok fɔlɔ 11.10-47)\n8Cɛfari minw tun be baara kɛ Dawuda ye, olu tɔgɔ filɛ nin ye: Isebaali, Takemonika tun lo. Ale lo tun ye cɛfariw kuntigi saba la mɔgɔ fɔlɔ ye. Min y'a ka taman kɛ ka mɔgɔ kɛmɛ seegi faga kɛlɛ kelen na.\n9Ale kɔ, Dodo dencɛ Eleyazari tun be yen. A mamacɛ bɔra Awowa. Cɛfariw kuntigi mɔgɔ saba minw tun ye filisiw kunbɛn ni Dawuda ye tuma min na u tun lajɛnna kɛlɛ kama, Eleyazari tun ye olu dɔ ye. O y'a sɔrɔ Isirayɛlidenw tun be bolila. 10Ale lo lɔra kelen kan ka filisiw faga fɔɔ a tigɛ jara ka nɔrɔ a ka murujan na. Masaba ye see di u ma kosɔbɛ o loon na. Kɛlɛdenw kɔsegira ka na tugu Eleyazari kɔ k'u juguw bololafɛnw le ta dɔrɔn.\n11Ale fana kɔ, Age ka bɔ Arari ale dencɛ Sama tun be yen. Filisiw tun ye ɲɔgɔn lajɛn sɔsɔforo dɔ kɔnɔ tuma min na, Isirayɛlidenw ka kɛlɛdenw bolila u ɲa. 12Nga Sama tagara lɔ o foro nin cɛmancɛ la, k'a tanga cɛnni ma. A ye filisiw faga. A kɛra ten, Masaba ye see di u ma kosɔbɛ.\n13Mɔgɔ saba bɔra cɛfari bi saba la ka taga Dawuda fɛ suman tigɛwaati la, Adulamu kuluwo kɔnɔ. O y'a sɔrɔ filisiw ka jɛnkulu dɔ tun siginin be erefaw ka kɔkɛnɛ na. 14Dawuda tun b'a ka dogoyɔrɔ la, filisiw ka kɛlɛden dɔw tun be Bɛtilehɛmu. 15Nin donn'a dusu la, a ko: «Kɔlɔn min be Bɛtilehɛmu dugu daa la, jɔn le bena taga jii bɔ ne ye o yɔrɔ la?» 16Cɛfari saba nunu tagara tɛmɛ filisiw ka kɛlɛdenw sigiyɔrɔ cɛma ka taga jii bɔ kɔlɔn nin kɔnɔ min be Bɛtilehɛmu dugu daa la, ka na n'a ye Dawuda fɛ, nga Dawuda ma sɔn k'a min. A y'a bɔn Masaba ye. 17A y'a fɔ ko: «Ne te se ka jii nin min, Masaba! Bari, a kɛra i n'a fɔ a bɔbaga nunu joli lo. Sabu, u y'u yɛrɛ nii di ka ta'a bɔ.» A ma sɔn k'a min.\nO cɛfari mɔgɔ saba ye fɛɛn min kɛ, o le y'o ye.\n18Seruya dencɛ Zowabu baden Abisayi tun ye cɛfari bi saba nunu kuntigi ye. A y'a ka taman kɛ ka mɔgɔ kɛmɛ saba faga. O la, a tɔgɔ bɔra u cɛma kosɔbɛ. 19A ye boɲa sɔrɔ kosɔbɛ u cɛma. Ale kɛra u kuntigi ye, nga a tun te cɛfariw kuntigi mɔgɔ saba nunu dɔ ye.\n20Yoyada dencɛ Benayawu ka bɔ Kabuseyɛli, kɛlɛdenŋana tun lo. A ye kobabaw kɛ. Ale lo ye mowabuw ka kɛlɛkɛwara fila faga. A tun jigira dingɛ kɔnɔ fana ka jara faga. *Sanji siminin tun benna o loon na yɛrɛ. 21A fana ye Ezipitika dɔ faga, barika tun be min na kosɔbɛ. Ka taman to o Ezipitika bolo, a tagar'a kama ni bere ye ka ta'a ka taman minɛ a fɛ, ka tila k'a faga n'a ye. 22Yoyada dencɛ Benayawu ye fɛɛn min kɛ, o le ye o ye. A tɔgɔ bɔra kosɔbɛ cɛfari bi saba nunu cɛma. 23U tun b'a jati kosɔbɛ mɔgɔ bi saba nunu cɛma, nga ale tun ma se mɔgɔ saba nunu fɛ. Kɛlɛden minw tun be ale masacɛ Dawuda kɔlɔsi, a y'a kɛ olu kuntigi ye.\n24Zowabu baden Azayɛli kɛra mɔgɔ bi saba nunu dɔ ye fana, ani Dodo dencɛ Elanan ka bɔ Bɛtilehɛmu, 25ni Arɔdikaw Sama ni Elika, 26ni Paliticɛ Ɛlɛsi, ni Ikɛsi dencɛ Ira ka bɔ Tekowa, 27ni Abiyezɛri ka bɔ Anatɔti, ni Usacɛ Mebunayi, 28ani Awoya kɔmɔgɔ Salimɔn, ni Netofaka Marayi, 29ani Netofaka Baana dencɛ Elɛbu, ni Iribayi dencɛ Itayi ka bɔ Gibeya, Bɛnzamɛn ka mara la, 30ani Pireyatɔnka Benayawu, ni Idayi ka bɔ Gaasi wolonkoto daa la, 31ani Bɛtarabaka Abiyalibɔn, ni Baarumika Azimawɛti, 32ani Salibimuka Eliyaba, ni Yasɛn deenw, Yonatan, 33ni Sama ka bɔ Arari mara la, ani Sarari dencɛ Ayamu ka bɔ Arari mara la, 34ni maakacɛ Asibayi dencɛ Elifɛlɛti, ani Giloka Ayitofɛli dencɛ Eliyamu, 35ni Ɛsirayi ka bɔ Karimɛli, ani Paarayi ka bɔ Ariba, 36ni Sobaka Natan dencɛ Yigeyali, ani Bani ka bɔ Gadi, 37ni amonicɛ Selɛki, ani Narayi ka bɔ Beerɔti, ale lo tun be to ka Seruya dencɛ Zowabu ka kɛlɛkɛminanw ta, 38ni Ira ni Garɛbu ka bɔ Yetɛri ka soo, 39ni iticɛ Uri. U bɛɛ lajɛnnin tun ye mɔgɔ bi saba ni wolonwula ye.